Tengku Amalin A’ishah Putri binti Almarhum Sultan Ismail Petra

Yang Amat Mulia Tengku Maharani Putri Tengku Amalin A'ishah Putri binti Almarhum Sultan Ismail Petra (diputerakan pada 26 Jun 1984) merupakan puteri tunggal dan anakanda bongsu kepada Sultan Kelantan ke-28, Sultan Ismail Petra ibni Almarhum Sultan Yahya Petra dan Raja Perempuan Tengku Anis binti Almarhum Tengku Abdul Hamid. Yang Amat Mulia juga mempunyai 3 orang kekanda iaitu Sultan Kelantan Sultan Muhammad V, Tengku Mahkota Kelantan Tengku Muhammad Faiz Petra ibni Almarhum Sultan Ismail Petra, dan Tengku Bendahara Kelantan Tengku Muhammad Fakhry Petra ibni Almarhum Sultan Ismail Petra.

Pendidikan 
Tengku Amalin memulakan pendidikan awal di Tadika Tengku Anis. Yang Amat Mulia meneruskan pendidikan rendah di Sekolah Rendah Zainab 2 sebelum menyambung ke pendidikan menengah di Sekolah Menengah Kebangsaan Agama Naim Lil-Banat dan lulus Sijil Pelajaran Malaysia dengan cemerlang. Yang Amat Mulia melanjutkan pelajaran di peringkat Ijazah Sarjana Muda Undang-undang (LLB) (Kepujian) di Universiti Islam Antarabangsa Malaysia (lIUM). Yang Amat Mulia kemudiannya meneruskan lagi minat dan cita-citanya dengan melanjutkan pelajaran di peringkat Ijazah Sarjana Undang-undang (LLM) di University of Melbourne, Australia.

Pekerjaan 
Setelah tamat belajar pada 20 Jun 2006, Tengku Amalin menjawat jawatan majistret di Mahkamah Majistret Kota Bharu. Antara kes kendaliannya ialah kes Datuk Nik Sapeia Nik Yusoff menyembur mata Tun Dr Mahathir Mohamad dengan penyembur. Tengku Amalin juga pernah mendapat kritikan daripada para ulama di Kelantan serta menimbulkan konstroversi di negeri itu kerana menjatuhkan hukuman penjara kepada seorang pelajar sekolah agama kerana hanya memakai serban sewaktu menunggang motosikal sebelum ditahan pihak penguat kuasa di Kubang Kerian pada Januari 2009.

Pada 15 Julai 2009 iaitu setelah tiga tahun menjawat jawatan majistret, Tengku Amalin berpindah ke Mahkamah Tinggi Kuala Lumpur (Sivil) dan memegang jawatan sebagai Penolong Kanan Pendaftar dan Timbalan Pendaftar sehingga 15 Julai 2012. Tugasnya ialah mendengar dan menentukan pertikaian antara litigasi dalam kes sivil, dan hukuman mereka jika sabit kesalahan. Tengku Amalin menubuhkan firma guaman sendiri Messrs Tengku Amalin & Faizi pada 25 November 2013.

Pernikahan
Tengku Amalin telah melangsungkan pernikahan dengan Yang Amat Mulia Pengiran Muda 'Abdul Qawi ibni Duli Yang Teramat Mulia Paduka Seri Pengiran Perdana Wazir Sahibul Himmah Wal-Waqar Pengiran Muda Mohamed Bolkiah, anakanda saudara Sultan Brunei di Istana Mahkota, Kubang Kerian, Kelantan pada 27 Jun 2013.

Cahaya mata
Tengku Amalin telah dikurniakan dengan tiga orang puteri dan seorang putera iaitu Yang Mulia Pengiran Anak Tengku Afeefah Musyafaah Bolkiah Putri (diputerakan pada 13 April 2014), Yang Mulia Pengiran Anak Tengku Azzahra Iffatul Bolkiah Putri (diputerakan pada 24 Jun 2016), Yang Mulia Pengiran Anak Tengku Zaafirah Muizzah Bolkiah Putri (diputerakan pada 12 Februari 2020) dan Yang Mulia Pengiran Anak Tengku Abdul Muhaimin Bolkiah Petra (diputerakan pada 26 Jun 2022).

Gelaran kebesaran 
Tengku Amalin telah dikurniakan gelaran kebesaran Tengku Maharani Putri bersempena dengan Perayaan Ulang Tahun Hari Keputeraan Sultan Muhammad V pada 3 Mac 2019.

Panggilan dan gelaran 

  26 Jun 1984 - 3 Mac 2019 : Yang Amat Mulia Tengku Amalin A’ishah Putri binti Sultan Ismail Petra
  3 Mac 2019 - 28 September 2019 : Yang Amat Mulia Tengku Maharani Putri Tengku Amalin A’ishah Putri binti Sultan Ismail Petra
  28 September 2019 - kini : Yang Amat Mulia Tengku Maharani Putri Tengku Amalin A’ishah Putri binti Almarhum Sultan Ismail Petra

Keturunan

Penghargaan 
Tengku Amalin telah dianugerahkan:

Penghargaan Kelantan 

  Darjah Kerabat Yang Amat Dihormati (Bintang Al-Yunusi) (DK)

Rujukan

Pautan luar
 7/8/2013 Pelita Brunei

Orang hidup
Kelahiran 1984
Orang Malaysia berketurunan Siam
Orang Malaysia berketurunan Melayu
Tengku Amalin A'ishah Putri binti Sultan Ismail Petra
Kerabat diraja Brunei